## ДО

ОБЩИНСКИ СЪВЕТ – РУСЕ

**ПРЕДЛОЖЕНИЕ**

От Анастас Георгиев- председател на временна комисия за изработване на правилник за устройството и дейността на обществения съвет към общински съвет Русе

**ОТНОСНО:** Приемане на Правилник за устройството и дейността на обществения съвет към Общински съвет Русе.

**УВАЖАЕМИ ДАМИ/ ГОСПОДА ОБЩИНСКИ СЪВЕТНИЦИ,**

По решение на Общински съвет Русе беше създадена временна комисия, която да разработи и внесе за обсъждане проект на Правилник за устройството и дейността на Обществения съвет към Общински съвет Русе. Комисията проведе три заседания. В работата й участваха представители на обществеността. Изготвеният и представен за обсъждане проект е резултат на консенсус между членовете на временната комисия и представителите на гражданските структури, инициирали създаването обществения съвет.

Проектът предвижда да се създаде Обществен съвет като помощен консултативен орган към Общинския съвет. Неговите членове ще подпомагат работата на Съвета като участват в работата на комисиите и заседанията на Общински съвет Русе. Членовете на съвета ще изразяват становището на структурите на гражданското общество по поставените за обсъждане въпроси от компетентността на Общинския съвет. Проектът предвижда, че Общественият съвет не е юридическо лице, няма седалище, адрес на управление, органи за управление и имущество. Към Общински съвет Русе може да има само един Обществен съвет с функциите, целите и задачите по представения проект за правилник. В организационно отношение се предвижда работата на Обществения съвет да се организира и координира от ръководител и секретар. Членовете на Обществения съвет и привлечените експерти ще осъществяват функциите на обществени начала и няма да получават възнаграждение за работата си. Общинският съвет може да подпомага материално-технически работата на Обществения съвет.

На членовете на временната комисията не е известно до настоящия момент към Общински съвет Русе да е създаван подобен помощен консултативен орган. Законът за местното самоуправление и местната администрация също не предвижда възможност за създаване на обществен съвет. Факт е обаче, че подобни обществени съвети бяха създадени към почти всички централни административни органи. Има информация, че такива съвети са създадени или са в процес на създаване и към общински съвети като органи на местното самоуправление. Основание за създаването на Обществен съвет към Общински съвет Русе дава единствено разпоредбата на чл.20, ал.1 от Правилника за организацията и дейността на Общински съвет- Русе, неговите комисии и взаимодействието му с общинската администрация, съгласно който, Общинският съвет със свое решение може да създаде консултативен/обществен съвет, който да подпомага работата му по конкретни въпроси. Съгласно чл.20, ал.3, в решението за съставяне на консултативен съвет/експертна група Общинският съвет определя техният ръководител и състав, редът на осъществяване на дейността им, техните функции и задачи. Поради изложените причини считаме, че създаването на Обществения съвет няма да е незаконосъобразно, ако решението на Общинския съвет съответства на посочените изисквания.

Смятаме, че с приемането на настоящия проект за правилник, Общинският съвет откликва адекватно на обществените очаквания за по-голяма откритост и прозрачност в работата, както и за по-голямо участие на представителите на структурите на гражданското общество и местната общност при приемането на решенията.

Предвид изложеното и на основание чл. 63, ал.1 от Правилника за организацията и дейността на Общински съвет Русе, неговите комисии и взаимодействието му с общинската администрация, предлагаме Общинският съвет да вземе следното

**РЕШЕНИЕ:**

На основание чл. 21, ал.2, във вр.с чл.21, ал.1, т.23 от ЗМСМА, във вр. с чл.20, ал.1 и ал.3 от Правилника за организацията и дейността на Общински съвет- Русе, неговите комисии и взаимодействието му с общинската администрация, Общинския съвет - Русе реши:

1. Приема Правилник за устройството и дейността на Обществения съвет към Общински съвет Русе по приложение № 1 към решението.
2. Определя ръководителя и състава на Обществения съвет, съгласно списък по Приложение № 2 към решението.

Приложение: 1. Проект за Правилник за устройството и дейността на обществения съвет към Общински съвет Русе.

**ВНОСИТЕЛ:**

**/Анастас Георгиев/**

**ПРАВИЛНИК**

**ЗА УСТРОЙСТВОТО И ДЕЙНОСТТА НА**

**ОБЩЕСТВЕНИЯ СЪВЕТ КЪМ ОБЩИНСКИ СЪВЕТ РУСЕ**

**Глава първа**

**ОБЩИ ПОЛОЖЕНИЯ**

Чл. 1. (1) С настоящия правилник се урежда устройството и дейността на Обществения съвет към Общински съвет Русе, наричан по-нататък за краткост "Съвета".

(2) Съветът е консултативен орган към Общински съвет Русе.

(3) Съветът създава условия за изразяване на волята на структурите на гражданското общество в следните области: териториално и селищно устройство; земеделие и екология; икономическа и инвестиционна политика; бюджет и финанси; установяване на конфликт на интереси и сигнали за корупция; образование и наука; култура и религиозни въпроси; законност, обществен ред и сигурност; здравеопазване и социална политика; младежта и спорта.

(4) Съветът не е юридическо лице.

(5). Към Общински съвет Русе може да има само един обществен съвет, осъществяващ целите и задачите по настоящия правилник.

Чл. 2. Съветът има за цел:

1. да осигури участието на широк кръг представители на гражданското общество в обществения и икономически живот, като утвърждава принципите на правовата демократична и социална държава;

2. да служи като постоянна форма на диалог между местните общински власти и структурите на гражданското общество;

3. да отговори на законния стремеж на обществените групи и на структурите на гражданското общество да изразяват мнения, становища и предложения по отношение на актове на местната власт, които засягат техните интереси.

4. да спомага за ефективното сътрудничество между администрацията, гражданите и гражданските организации, изразяващо се в:

* обмен на информация;
* партньорство по програми и проекти;
* координация на дейностите, свързани с развитието на гр. Русе;
* подкрепа и лобиране на обществено полезни програми и проекти;
* създаване на условия за благоприятен обществен климат за развитие на града, в това число подобряване нивото на обществена информираност;
* подобряване на връзките с местните власти и институции.

Чл. 3. Съветът осъществява дейността си на основата на принципите на откритост, независимост, доброволност, сътрудничество и взаимодействие с местните държавни и общински органи, равнопоставеност, плурализъм на мненията и публичност.

**Глава втора**

**ДЕЙНОСТ**

Чл. 4. (1) Съветът разработва, приема и предлага на Общинския съвет:

1. становища по устройствени планове по законоустановения за това ред, програми и местни стратегии;

2. становища по проблемни за града въпроси;

3. анализи по въпроси, свързани с цялостното развитие на града.

(2). Съветът участва чрез свой представител в заседанията на Общинския съвет, като предоставя информация на общинските съветниците относно нагласите на гражданското общество по отношение на разискваните въпроси и предлага решения.

(3). Представители на Съвета участват в работата на комисиите към Общинския съвет с мнения и предложения.

Чл. 5. Съветът може да приема периодични планове за работа.

**Глава трета**

**СЪСТАВ И РЪКОВОДСТВО**

Чл. 6. (1) Съветът се състои от активни граждани, присъединили се и подписали настоящия устройствен правилник.

(2) Участниците в учредителното събрание, както и всички присъединили се след това и одобрени представители на гражданското общество образуват Обществения съвет към Общински съвет Русе.

(3) Всички членове на Съвета се ползват с равни права и задължения.

Чл.7 (1) Учредителите избират измежду членовете на Съвета ръководител, заместник-ръководител и секретар.

(2) Ръководителят ръководи дейността на Съвета и изразява становищата.

(3) Ръководителят ръководи председателски съвет.

Чл. 8. (1) Членовете на Съвета :

1. Създават работни комисии по основните направления на дейност;

2. Избират ръководител и заместник-ръководител председател на всяка работна комисия;

3. Приемат правилник за своята дейност.

4. Участват в подготовката и провеждането на заседанията на Съвета.

Чл. 9. (1) Ръководителят:

1. организира дейността на Съвета и изразява становищата му;

2. свиква заседанията на Съвета по своя инициатива или по инициатива на една трета от членовете и ръководи заседанията на Съвета и на председателския съвет;

3. подписва становищата, приети заседанията на Съвета, разпорежда изпращането им на заинтересуваните органи.

4. разпределя по комисии предложенията за становища.

5. информира обществеността за действията на Съвета.

(2) В случаите когато е възпрепятстван да изпълнява своята дейност неговите функции се поемат от заместник-ръководителя.

Чл.10. Секретарят на съвета:

1. координира разработването на становищата;

2. изпраща материалите за обсъждане на заседанията на Съвета;

3. отговаря за протоколирането на заседанията на Съвета и работните комисии, както и за съхраняването на документацията на Съвета;

4. изпълнява други организационни функции, възложени му от ръководителя.

5. замества заместник-ръководителя на съвета.

Чл.11. (1) Подготовката на заседанията се координира от Председателски съвет в състав: ръководитеря на съвета и ръководителите (заместник-председателите) на работните комисии.

(2) Председателският съвет заседава веднъж седмично.

**Глава четвърта**

**ОРГАНИЗАЦИЯ НА ДЕЙНОСТТА**

Чл. 12. Съветът работи на основата на настоящия правилник и периодични планове.

Чл. 13. (1) Към Съвета се създават постоянни и временно действащи работни комисии, съставени от членове на Съвета и привлечени експерти.

(2) Работата на работните комисии се организира в съответствие с настоящия правилник и вътрешни правила за работа.

(3) Комисиите по ал. 1 подготвят за пленарната сесия проекти на актовете по чл. 4, като спазват сроковете, определени с правилника за дейността и с годишния план за работа на Съвета.

Чл. 14. (1) Съветът се свиква ежемесечно или извънредно, по искане на ръководителя, или на една трета от неговите членове.

(2) Заседанията на Съвета са публични и се провеждат в сграда на Община Русе.

(3) Становищата по чл. 4 се публикуват по решение на Съвета в официален бюлетин, както и в местния печат.

Чл. 15. (1) Съветът провежда своите заседания при предварително определени дати и дневен ред.

(2) Въз основа на внесените предложения, проектът за дневен ред на сесиите се изготвя от секретаря на Съвета, одобрява се от неговия ръководител и се приема от Съвета.

(3) Писмените материали за заседанията на Съвета се предоставят от вносителите на секретаря най-малко 7 дни преди заседанието, а на членовете на Съвета - най-малко 5 дни преди насрочената заседанието в електронна форма.

(4) Уведомяването на членовете на Съвета за заседанията се извършва с писмени или устни покани най-малко 5 дни преди заседанието. Поканата съдържа деня, часа, мястото и проекта за дневния ред с всички постъпили материали по него.

(5) Членовете на Съвета са длъжни да уведомяват своевременно за невъзможността си да участват в насроченото заседание.

Чл. 16. Член на Съвета, който е възпрепятстван да участва в заседание, може предварително да изрази становището си по обсъжданите въпроси в писмен вид, което представя на секретаря най-малко 1 ден преди заседанието.

Чл.17. (1) Решенията на Съвета се вземат с обикновено мнозинство от присъстващите на сесията членове на Съвета.

(2) По изключение правото на глас на отделен член може да се упражни неприсъствено. В този случай вотът се изразява писмено и е неразделна част от протокола на заседанието на Съвета.

(З) Съветът в изключителни случаи може да вземе решение и неприсъствено чрез протокол, подписан от всички членове, по въпроси, по които вече е проведено обсъждане.

(4) По разглежданите въпроси Съветът може да приема становища и споразумения, които се подписват от участниците в заседанието и са открити за допълнително присъединяване от други обществени организации.

Чл. 18. Съветът може да разгледа и въпроси, поставени на самото заседание.

Чл. 19. (1) За всяко заседание на Съвета се съставя протокол, който се подписва от ръководителя и секретаря.

(2) Протоколите от заседанията на Съвета се изготвят в тридневен срок от провеждането на заседанието и се водят от секретаря на Съвета.

(3) При наличие на особени мнения те трябва да бъдат предоставени в писмена форма в двудневен срок след заседанието.

(4) Материалите по предходната алинея са неразделна част от протокола на заседанието.

(5) Допуснатите грешки в протокола се отстраняват на следващото заседание.

Чл. 20. (1) Оригиналните протоколи се съхраняват от секретаря, който ги номерира, съобразно поредността на заседанията, заедно с всички материали.

(2) Секретарят информира членовете на Съвета и обществеността относно становищата от материалите по дневния ред, като ги публикува на сайта на Съвета.

**Глава пета**

**ФИНАНСИРАНЕ И МАТЕРИАЛНО-ТЕХНИЧЕСКО ОБЕЗПЕЧАВАНЕ**

Чл. 21. Съветът няма самостоятелен бюджет.

Чл. 22. Дейността на съвета може да се подпомага материално-технически от Общински съвет Русе.

Чл. 23. Ръководителят, заместник-ръководителят, секретарят, ръководителите и заместник-ръководителите на работни комисии, членовете на Съвета и привлечените експерти и специалисти осъществяват дейността си на обществени начала и не получават възнаграждение за работата си в Съвета.

Чл. 24. Отчетите за дейността на Съвета се внасят от ръководителя за утвърждаване на заседание на Съвета.

**Глава шеста**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Настоящият правилник е приет от Общински съвет Русе на основание чл. 21, ал.2, във вр.с чл.21, ал.1, т.23 от ЗМСМА, във вр. с чл.20, ал.1 и ал.3 от Правилника за организацията и дейността на Общински съвет- Русе, неговите комисии и взаимодействието му с общинската администрация, с решение № ….. по протокол № …… от ……2013 година .

**ПРЕДСЕДАТЕЛ НА**

**ОБЩИНСКИ СЪВЕТ РУСЕ:**

(засл.проф.В.ПЕНЧЕВ)